«Кавказ зэгурыIуэ»
ЩэкIуэгъуэм и 6-м Дагъыстэным и къалащхьэ Мэхъэчкъалэ «Кавказ зэгурыIуэ» зи цIэ щIалэгъуалэ зэгухьэныгъэм и зэхуэс щекIуэкIащ. Ди республикэм щыщу абы хэтащ КъБР-м и Дин IуэхущIапIэм и унафэщIым и къуэдзэ Сыжажэ Алим.
КАвказым ис муслъымэнхэм я зэзыгъэуIу советым и жэрдэмкIэ, Ислъам щIэныгъэм, щэнхабзэм, егъэджэныгъэм и фондым и нэIэ щIэту, Дагъыстэным и Дин IуэхущIапIэм къызэригъэпэща зэхуэсыр Мэхъэчкъалэ дэт Педагогикэ колледжым щекIуэкIащ. ЗэIущIэм хэтащ Дагъыстэн муфтийм и къуэдзэ Майоранов Мухьэмэд, Кавказ Ищхъэрэм ит дин IуэхущIапIэхэм я лIыкIуэхэр, къэрал лэжьакIуэхэр, студентхэр, егъэджакIуэхэр.
Зэхуэсым кърихьэлIахэр тепсэлъыхьащ Кавказ Ищхъэрэм дин зэхуэмыдэ зэрахьэу щыпсэухэм я зэхуаку зэгурыIуэныгъэ дэмылъу зэрымыхъунум, ар щIыналъэм фэфI къытезыгъэуэну щхьэусыгъуэхэм язу, диныр къагъэщхьэпэу Iуэху мыхъумыщIэ къезыхьэжьэну хэтхэм зэрапэщIэувапхъэ Iэмалу зэрыщытым и гугъу ящIащ.
Ди республикэм щыщу зэхуэсым хэта, КъБР-м и Дин IуэхущIапIэм и унафэщIым и къуэдзэ Сыжажэ Алим а махуэ дыдэм мэрем хъутIбэ къыщеджащ Кулецма щыщ Али-хьэжы и цIэр зэрихьэу Мэхъэчкъалэ дэт мэжджытым. «Гъэунэхугъуэхэр» зыфIища, мэхъэчкъалэдэсхэм фIыщIэ къыщIыхуащIа и хъутIбэм Алим щытепсэлъыхьащ фIэщхъуныгъэ зыбгъэдэлъ цIыхум гугъуехьхэм яфI къызэрекIым, абыхэм бэшэчу ябгъэдэтым псапэ къызэрихьым, и гуэныхьхэр къызэрыхуэгъум.
«КъурIэн лъапIэм Алыхьталэм къыщыджеIэ, — къыщыхигъэщащ Сыжажэ Алим и дагъыстэн къыхуеджэныгъэм: — «ТэмакъкIыхьагъыр фIэщхъуныгъэ зыбгъэдэлъым и мэIущ икIи и Iэщэщ. Абы и фIыгъэкIэ ар пхокIыф хьэзабрэ бэлыхьу и гъуэгум къытезэрыхьым». Гугъуехь гуэр къызэзынэкIар абы и фIыгъэкIэ нэхъ зэпIэзэрыт, щыуагъэу ищIахэм нэхъ яхущIегъуэжрей мэхъу, гужьеигъуэм къызэрелам и фIыщIэр хегъахъуэри, езым псапэ ищIэнуи нэхъ тогушхуэ».
Чэрим Марианнэ.
